REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

09 Broj: 06-2/296-12

18. decembar 2012. godine

B e o g r a d

**Z A P I S N I K**

**SA ŠESTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 23. NOVEMBRA 2012. GODINE**

 Sednica je počela u 12 časova.

Sednicom je predsedavao predsednik Odbora Meho Omerović.

 Sednici su prisustvovali: Jelena Budimirović, Srđan Šajn, Mile Spirovski, Petar Kuntić, Bojana Božanić, Snežana Stojanović Plavšić, Vera Paunović, Elvira Kovač, Olena Papuga, članovi Odbora, kao i Gorica Mojović, Vesna Jovicki, Dubravka Filipovski, zamenici članova Odbora.

 Sednici nisu prisustvovali članovi Odbora: Stefan Zankov, Teodora Vlahović, Tamara Tripić, Miletić Mihajlović, Nataša Mićić i Zlata Đerić.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Odlučivanje o organizovanju Javnog slušanja povodom obeležavanja Međunarodnog dana ljudskih prava;
2. Razno.

Povodom predloženog dnevnog reda predsednik Odbora je otvorio raspravu.

**Srđan Šajn** je ukazao da je na je na ranijoj sednici Odbora dogovoreno da raspravljamo o budžetu, ali ni danas to nije na dnevnom redu. Takođe je ukazao, u vezi sastanka sa delegacijom švedske ambasade i Parlamenta Švedske, da je delegacija Odbora nekoliko minuta pre početka sastanka dobila informaciju da predsednik Odbora neće da prisustvuje sastanku, što smatra da nije u redu ida ono što je prethodno dogovoreno treba da se ispoštuje.

**Predsednik Odbora** je istakao da sekretar Odbora i Snežana Stojanović Plavšić znaju za razloge njegovog odsustva. Taj dan je bila zatvorena sednica Odbora za kontrolu službi bezbednosti, oduzeti su im telefoni i nisu mogli da izlaze iz sale. U poslednjem trenutku je uspeo da obavesti sekretara o sprečenosti. Zahvaljuje se koleginicama i kolegama što su odlično odradili posao jer je čuo da je sastanak bio veoma uspešan.

Nakon što je okončana rasprava u vezi predloženog Dnevnog reda, članovi Odbora su **jednoglasno prihvatili** predloženi Dnevni red.

**PRVA TAČKA: Odlučivanje o organizovanju Javnog slušanja povodom obeležavanja Međunarodnog dana ljudskih prava**

**Predsednik Odbora** je podsetio da je Odbor na Trećoj sednici održanoj 2. oktobra 2012. godine, kao jednu od aktivnosti predvideo obeležavanje 10. decembra Međunarodnog dana ljudskih prava, organizovanjem javnog slušanja. S tim u vezi predložio je da Odbor, uz podršku OEBS-a, organizuje Drugo javno slušanje, na temu „Izvršenje presuda Suda za ljudska prava u slučaju Srbija“. Na javno slušanje bi bili pozvani predstavnici Ministarstva pravde, predstavnici Ministarstva unutrašnjih poslova, direktor Kancelarije za ljudska i manjinska prava, direktorka Uprave za rodnu ravnopravnost, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti, predstavnici nevladinih organizacija koje se bave zaštitom ljudskih prava u različitim oblastima, predstavnici međunarodnih organizacija.

Povodom navedenog predloga predsednik Odbora je otvorio raspravu.

**Snežana Stojanović Plavšić** je istakla da smatra da javno slušanje ne treba da predugo traje. Stoga je predložila da bude što manje uvodničara, a da se kroz diskusiju pruži prilika ostalima da učestvuju u javnom slušanju. Smatra da uvodno izlaganje treba da ima samo jedan ili dva uvodničara. Ukazala je na prethodno organizovanu sednicu u formi okruglog stola, kada su se predstavnici državnih organa pojavili na početku, a nakon toga su istu napustili, pa su ostali prisutni samo službenici u tim institucijama.

**Predsednik Odbora** se složio s predlogom, ali je istovremeno ukazao na to da je širok aspekt pitanja koje spadaju u delokrug ovog odbora, pa ponekad nije moguće pozvati predstavnike jedne istitucije, a druge ne pozvati. Zato je bolje da pozovemo predstavnike svih relevantnih institucija, ali da se smanji broj uvodničara.

Predsednik Odbora je stavio na glasanje predlog odluke da se 10. decembra 2012. godine održi Drugo javno slušanje povodom obeležavanja Međunarodnog dana ljudskih prava.

Članovi Odbora su **jednoglasno usvojili**

**O d l u k u**

* Na osnovu člana 83. i 84. Poslovnika Narodne skupštine, Odbor za ljudska i manjinska prava i ravnopravnost polova će u ponedeljak, 10. decembra 2012. godine održati Drugo javno slušanje povodom obeležavanja Međunarodnog dana ljudskih prava
* Tema Javnog slušanja će biti: „Izvršenje presuda Suda za ljudska prava u slučaju Srbija“.
* Javno slušanje će biti održano u Maloj sali Doma Narodne skupštine, sa početkom u 9,30 časova.
* Na Javnom slušanju će biti predstavljen:
	+ delokrug rada Odbora za ljudska i manjinska prava i ravnopravnost polova;
	+ obaveze država u vezi sa izvršavanjem presuda Evropskog suda za ljudska prava i nadzorna uloga Saveta Evrope – Komiteta ministara (uporedna praksa);
	+ postupci izvršenja presuda u Republici Srbiji;
	+ panel eksperata: opšte i pojedinačne mere u cilju eventualnih izmena propisa i prakse;
	+ diskusija
	+ zaključci.
* Na javno slušanje će biti pozvani sledeći učesnici: predstavnici Ministarstva pravde, predstavnici Ministarstva unutrašnjih poslova, direktor Kancelarije za ljudska i manjinska prava, direktorka Uprave za rodnu ravnopravnost, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti, predstavnici nevladinih organizacija koje se bave zaštitom ljudskih prava u različitim oblastima, predstavnici međunarodnih organizacija koje podržavaju rad našeg odbora.

**DRUGA TAČKA: Razno**

**Predsednik Odbora** povodom javnog slušanja koje će se održati 26. novembra 2013. godine upoznao je članove Odbora sa programom rada, kao i potvrđenim uvodničarima i učesnicima. Poziv za javno slušanje je upućen lično na ime svake narodne poslanice. Pozvao je članove Odbora da kontaktiraju sekretara Odbora ukoliko smatraju da na javno slušanje treba pozvati i druge učesnike. Takođe je upoznao članove Odbora sa aktivnostima na pripremi seminara koji će se održati na Paliću u organizaciji OEBS-a. Poziv su dobili članovi i zamenici Odbora.

 **Mile Spirovski** je podsetio da se je na prošloj sednici zalagao da pod jednom tačkom dnevnog reda bude razamatranje Zakona o budžetu. On, Srđan Šajn i Mujo Muković, kao predstavnici stranaka nacionalnih manjina imali su ideju, da uz podršku Odbora, predlože da se u budžetu obezbede sredstva za izgradnju tri multikulturalna centra. Postavio je pitanje predsedniku Odbora da li može da upriliči sastanak sa gospodinom Dinkićem kako bi se amandmanom predložila ovakva stavka u budžetu.

**Predsednik Odbora** je podsetio da ovaj odbor ne bi mogao da podnosi amandmane s obzirom da je za to nadležan Odbor za finansije. Međutim, ukazuje da prema infomacijama koje ima iz Vlade, Vlada bi mogla da predloži amandman u tom smislu koji bi se odnosio na verske i nacionalne zajednice.

**Srđan Šajn** je ukazao da on već ima dobru saradnju sa ministrom Dinkićem povodom ovog pitanja, ali je želeo da pomogne i kolegama u realizaciji ove ideje. U tom cilju smatra da postoje dve mogućosti, pored mogućnosti na koju je ukazao predsednik Odbora, postoji i mogućnost da on napravi ispravku svog amandmana, ali postoji rizik da ako se unese nešto što nije dogovoreno, onda može da se desi da ceo amandman ne prođe. Zato bi trebalo da se prethodno obezbedi razgovor sa ministrom kako bi se videlo da li je to prihvatljivo ili nije.

**Predsednik Odbora** smatra da postoji i takva mogućnost, ali je ukazao da se u tom slučaju otvara pitanje ostalih nacionalnih manjina. Zbog navedenog, složio se da je najbolje da se prethodno konsultuje ministar.

Sednica je zaključena u 12,30 časova.

 **SEKRETAR ODBORA PREDSEDNIK ODBORA**

 **Rajka Vukomanović Meho Omerović**